આ ઘટના બાબતે બ્રિનલિટ્ઝના લોકો જે રીતે વાતો કરે છે તે જોતાં, આ દફનવિધીને કારણે છાવણીની અંદર એક પ્રકારની નૈતિક તાકાત ઊભી થઈ ગઈ હતી! માલગાડીમાંથી ઊતારવામાં આવેલા વિકૃત મૃતદેહો જાણે માણસોનાં શરીર હોય એવું લાગતું જ ન હતું! તેમની સામે જોનારના શરીરમાં માનવજીવનની અનિશ્ચિતતાના વિચારે ભયનું લખલખું પસાર થઈ જતું હતું! ડબ્બામાંથી ઊતારવામાં આવેલા એ અપાર્થિવ દેહોને નતો ભોજન આપી શકાય તેમ હતું, ન તેમને નવડાવી શકાય તેમ હતાં, કે પછી તેમને કોઈ હુંફ પણ આપી શકાય તેમ ન હતી. કોઈક રીતે પણ તેઓ માનવી હોવાનું દર્શાવી શકાય તેમ હતું, તો એ માત્ર ધાર્મિક વિધી દ્વારા જ! લેવાર્તોવના ધાર્મિક કદ્દિશના ગાનમાં બ્રિનલિટ્ઝના કેદીઓ માટે અનુકંપાની જે ઊંડી લાગણી જોવા મળતી હતી, તે યુદ્ધ પહેલાના ક્રેકોવમાં શાંતિના સમયે થતી વિધીઓમાં પણ જોવા મળતી ન હતી!